Республикэм игъэлъэгъуэн и мащIэтэкъым
Сочи щекIуэкI Урысей инвестицэ зэхуэсышхуэм Къэбэрдей-Балъкъэрым щегъэлъагъуэ республикэм и агропромышленнэ предприятэхэм я продукцэр.
Ахэр утыку къралъхьащ «Кавказ Ищхъэрэм зегъэужьынымкIэ корпорацэ» акционер зэгухьэныгъэм игъэхьэзыра «Кав-каз Ищхъэрэм щащIащ» стендым хэту. Ди щIыналъэм Сочи ишащ щэхуакIуэхэм фIыуэ ялъэгъуа шхыныгъуэхэр: мыIэрысэхэр, пхъэщхьэмыщхьэмрэ хадэхэкIхэмрэ къыхащIыкIа консерв лIэужьыгъуэу 9, IэфIыкIэхэр, псы зэмылIэужьыгъуэхэмрэ псы хущхъуэхэмрэ, пивэ, шагъырхэр, шампанскэ шагъырыр, нэгъуэщIхэри.
ЗэIущIэшхуэм ирихьэлIэу Къэбэрдей-Балъкъэрыр хэплъэжащ утыку кърилъхьэну инвестицэ проектхэм. Абыхэм къызэщIаубыдэ республикэм и экономикэм и IэнатIэ нэхъыщхьэ псори: промышленностыр, агропромышленнэ комплексыр, энергетикэр, транспортыр, туризмэр, псэупIэ хозяйствэр. Абыхэм япкъ иткIэ лэжьапIэ IэнатIэщIэу мин 15-м нэблагъэ къызэрагъэпэщыфынущ.
Къэбэрдей-Балъкъэр Республикэм и Iэтащхьэ КIуэкIуэ Юрий и унафэщIу а зэIущIэшхуэм хэтщ ди щIыналъэм и Правительствэм и делегацэр.
Федеральнэ хъыбарегъащIэ IуэхущIапIэхэм къатахэм
япкъ иткIэ КъБР-м и Iэтащхьэмрэ Правительствэмрэ
я пресс-IуэхущIапIэм игъэхьэзыращ.
